華豐大廈3級火|租戶重返大廈心戚戚然 冀當局徹查向死傷者交代
經歷三級大火的華豐大廈今日(14日)正式解封,4樓以上單位恢復水電,但仍有個別住戶電力故障。升降機仍然停止運作,住戶出入靠行樓梯,煤氣亦有待搶修。租戶陸續返回寓所,忙於清潔。得悉同層鄰居吸入濃煙正留醫深切治療部,6樓譚小姐感到難過:「希望佢哋(傷者)快啲好返啦,自己個心真係唔舒服㗎。」
居住在6樓的譚小姐坦言火警過後心理壓力很大,回來後一直都無法入睡,亦希望傷者早日康復,「返到嚟個心唔舒服,好似個心囉囉孿,無辦法瞓,一晚都無瞓過。喺度又唔安全,有個鄰居焗到入ICU(深切治療部),一返嚟就好難過。」她指她因傷停工,才剛好轉想找工作時又迎來這場災禍,加上當初簽署租約時簽了一年,現時仍未約滿,但「住喺度都冇安全感」﹑「真係好怕,好擔心」,現時最需要的支援就是協助搬遷。
同樣住在6樓的另一住戶指現時回家要走樓梯,今天才剛恢復供水,但單位仍未能通電,「叫咗師傅嚟睇都搞唔掂」。對於大廈防火措施,她指近自己單位樓梯其實一直頗為暢通,除了垃圾桶外没有其他雜物,至於另一邊樓梯情況就不清楚,不過「呢到太舊,電路又亂,我覺得其實都危險」。
而分別在1樓﹑3樓﹑5樓經營賓館的負責人指,1樓賓館損失慘重,「全部防煙門﹑天花板﹑消防嗰啲(設備)全部都燒晒」。而賓館生意亦大受影響,「推咗啲單,全部都冇得做,每單都有平均二三百蚊」,不過她指比起金錢損失,徹查事故起因,對死傷者有所交代更重要,「人可以冇錢,但唔可以冇命」﹑「人哋無辜嘅,無啦啦就冇咗一條命,呢啲係真係非常悲劇,唔同死傷者交代,點樣向市民社會交代?一定要追究。我哋損失幾多都算,但呢啲(人命)又點樣同人交代呢?我淨係關心呢啲,其他我冇咁計較嘅。」她指現時業主立案法團仍未有任何人出來交代或聯絡租戶。